b'\n_START_ARTICLE_\nCarl-Gustav Arvid Rossby\n_START_SECTION_\n\xc5\xbdivljenje in delo\n_START_PARAGRAPH_\nRossby je \xc5\xa1tudiral na Univerzi v Stockholmu in Univerzi v Leipzigu. Njegov u\xc4\x8ditelj Vilhelm Bjerknes ga je navdu\xc5\xa1il nad meteorologijo in oceanografijo. Leta 1922 se je Rossby vrnil v Stockholm in se pridru\xc5\xbeil \xc5\xa0vedski meteorolo\xc5\xa1ki hidrolo\xc5\xa1ki slu\xc5\xbebi, kjer je slu\xc5\xbeboval kot meteorolog na ve\xc4\x8d oceanografskih odpravah. Med odpravami je \xc5\xa1tudiral matemati\xc4\x8dno fiziko na Univerzi v Stockholmu._NEWLINE_Leta 1926 je od\xc5\xa1el v ZDA in se pridru\xc5\xbeil Ameri\xc5\xa1ki vremenski slu\xc5\xbebi v Washingtonu. Tu je zdru\xc5\xbeeval teoreti\xc4\x8dno delo o turbulenci v ozra\xc4\x8dju z ustanovitvijo prve vremenske slu\xc5\xbebe za civilno letalstvo. Leta 1928 je ustanovil prvi ameri\xc5\xa1ki oddelek za meteorologijo na Tehnolo\xc5\xa1kem in\xc5\xa1titutu Massachusettsa (MIT). V tem \xc4\x8dasu se je zanimal \xc5\xa1e za termodinamiko ozra\xc4\x8dja, me\xc5\xa1anje in turbulenco in za povezavo med oceani in ozra\xc4\x8djem._NEWLINE_Leta 1938 je postal ameri\xc5\xa1ki dr\xc5\xbeavljan, naslednje leto pa pomo\xc4\x8dnik direktorja za raziskave Ameri\xc5\xa1ke vremenske slu\xc5\xbebe. Leta 1940 so ga imenovali za predstojnika oddelka za meteorologijo na Univerzi v Chicagu. V tem obdobju se je usmeril na raziskave o gibanjih ozra\xc4\x8dja v velikem merilu. Razpoznal in ozna\xc4\x8dil je vetrovni sto\xc5\xbeec in Rossbyjeve valove v ozra\xc4\x8dju._NEWLINE_Med 2. svetovno vojno je organiziral vadbo voja\xc5\xa1kih meteorologov. Veliko od njih se je po vojni priklju\xc4\x8dilo oddelku v Chicagu, kjer je za\xc4\x8del prilagajati svoj matemati\xc4\x8dni opis dinamike ozra\xc4\x8dja na napovedovanje vremena s pomo\xc4\x8djo elektronskih ra\xc4\x8dunalnikov._NEWLINE_Leta 1947 je postal ustanovni direktor \xc5\xa0vedskega meteorolo\xc5\xa1kega in\xc5\xa1tituta v Stockholmu in v obeh mestih deloval v vsakem polovico \xc4\x8dasa._NEWLINE_Od leta 1954 do smrti je zagovarjal in razvijal podro\xc4\x8dje kemije ozra\xc4\x8dja.'